**7 životnih vještina koje povećavaju šanse za uspjeh**

**Postoje određene životne vještine koje treba svatko, ne samo da bi postao uspješan, već i da bi ostao uspješan.**

Bilo da ste poduzetnik, voditelj tvrtke, ili zaposlenik na početnoj razini, postoje određene životne vještine koje neće samo povećati vaše šanse da budete uspješni, nego će vam također pomoći da održite taj uspjeh.

Za portal Inc. suosnivač tvrtke Calendar John Hall je [nabrojio najvažnije vještine](https://www.inc.com/john-hall/life-skills-you-need-to-increase-your-likelihood-of-success.html?cid=landermore) i znanja koja se trebaju razvijati od najranije dobi.

Hall je istaknuo kako i svoju djecu uči te najvažnije stvari, svjestan da ih u školi o tome malo educiraju. To uključuje i osobne financije, o čemu ga je njegova majka podučila u ranoj dobi, zbog čega je i uspio dobiti svoj prvi zajam za pokretanje prvog posla.

Hall je nabrojao sedam vještina za koje vjeruje da su apsolutno neophodne za uspjeh u životu.

**1. Upravljanje novcem**

Nedavno je Hall otvorio bankovne račune za dvogodišnje i petogodišnje dijete. Bez obzira na kamate na štednju, stvarna svrha je bila da ih se potakne na razmišljanje o štednji novca i postavljanju ciljeva. “Da, to je točno: moj 5-godišnjak ima financijske ciljeve”, naveo je Hall.

“Nažalost, često naiđem na ljude koji očajnički žele pokrenuti vlastiti posao ili napustiti svoj bezvezan korporativni posao. Nažalost, novac ih sprječava u postizanju tih ciljeva”, pojasnio je.

**2. Mentalno zdravlje**

Nekad je bio tabu da se o duševnom zdravlju raspravlja s prijateljima. Međutim, kako je društvo postalo otvorenije o važnosti mentalnog zdravlja, postalo je prihvatljivo priznati da je vaše mentalno zdravlje nešto na čemu morate raditi.

"Mentalno zdravlje ne odnosi se samo na dijagnozu duševne bolesti: mentalno zdravlje obuhvaća i nedostatak samopouzdanja, paralizu zbog problema i previše negativne samokritike. To ne samo da može drastično utjecati na vašu izvedbu, već može dovesti i do nedostatka zahvalnosti i otpornosti - i na kraju, zadovoljstva. Kao rezultat, možete jako dobro obavljati vaš posao, ali ne cijenite svoj uspjeh niti sekunde”, naveo je.

**3. Upravljanje vremenom**

Malo ljudi je svjesno koliko je važno upravljanje vremenom. Bez toga ne možete organizirati svoj dan i postići željenu ravnotežu između vašeg profesionalnog i osobnog života.

“Ali to je samo početak. Kada učinkovitije upravljate svojim vremenom, postat ćete uspješniji jer ćete znati odrediti prioritete i brže postići svoje ciljeve. Moći ćete eliminirati neodlučnost, smanjiti stres i naći dovoljno energije da biste učinili važne stvari. Također, upravljanje vremenom vam omogućuje da radite ono što zaista volite. Bio bih apsolutno jadan i neproduktivan da sam proveo 80 sati (tjedno) u uredu, bez da sam imao vremena za svoju obitelj”, naveo je Hall.

**4. Odnosi s ljudima**

Odnosi i veze s ljudima su ključ uspjeha.

“Razmislite samo o svojoj tvrtki: sumnjam da je uspješna samo zbog vas. Cijeli vaš tim radio je prema zajedničkom cilju, a vi apsolutno dugujete sve klijentima koji su vam vjerovali i podržavali vas. Odnosi nam pomažu da prođemo kroz teška vremena i slavimo dobra vremena. Upoznaju nas s novim idejama i mogućnostima. Oni nam mogu pomoći da budemo suosjećajniji i da nađemo svrhu koja je važnija od nas samih. I, kao što je filozof Jiddu Krishnamurti rekao: "Nitko ne može živjeti bez veze. Možete se povući u planine, postati redovnik, sannyasi, odlutati u pustinju sami, ali ste i dalje povezani. Ne možete pobjeći od tog apsolutnog odnosa. Ne možete postojati u izolaciji”.", opisao je.

**5. Strategija**

Voditelji se često žale da njihovi zaposlenici ne razmišljaju i ne rade dovoljno strateški. Da biste uspjeli, morate razmisliti o sljedećem potezu i imati plan za nepredviđene situacije.

“Nedavno sam učio svoju kćer kako se igra UNO i šah. Isprva je samo bacala karte jer joj se više svidjela određena boja ili je pomicala samo konje jer su joj se sviđali, lovci i topovi su joj bili dosadni. Kako je igrala sve više, počela je planirati svoje sljedeće poteze. Počela je razmišljati o stvarima koje su nadilazile ono što joj se samo svidjelo i više o potezima koji će joj pomoći pobijediti”, dao je primjer iz vlastitog obiteljskog života.

**6. Vještine rješavanja problema**

Tijekom života morat ćete prevladati brojne prepreke i probleme - bez obzira koliko ste dobro pripremljeni. Umjesto da se žalite ili odustanete, morate biti u mogućnosti upravljati tim nepredviđenim izazovima. Ponekad morate stvari rješavati u hodu, umjesto da imate luksuz dugog promišljanja.

“Osobno, mislim da je veliki dio uspješnog rješavanja problema biti fleksibilan i razmišljati izvan onoga što ste učinili prije. To vas može navesti da istražite nove mogućnosti i pomaknete svoje granice", naveo je Hall.

**7. Sposobnosti izgradnje tima**

Team building pomaže u stvaranju kohezivnih skupina u kojima se svatko osjeća važnim, angažiranim i da radi na postizanju istog cilja. Rezultat toga je manje sukoba, veći osjećaj morala i veća produktivnost.

“Ali razvijanje vještina za izgradnju tima također znači da imate jake komunikacijske vještine: slušate, jasno objašnjavate i razumijete govor tijela. Također morate usavršiti svoju sposobnost suradnje s drugima, kao što je davanje i prihvaćanje povratnih informacija i spremnost na nove zadatke. S druge strane, trebat će vam snažne vještine delegiranja, koje će vam omogućiti da podijelite zadatke i objasnite očekivanja. Biti dobar graditelj tima znači da imate sposobnost da motivirate druge prepoznajući i nagrađujući njihova postignuća. Graditelji timova koriste navedene vještine za rješavanje sukoba, posredovanje i strategije brainstorminga. A ako radite stvari kako treba, razvit ćete vještine vođenja koje će vam omogućiti usklađivanje timskih ciljeva sa ciljevima tvrtke, donošenje važnih odluka i uspostavljanje pravila tima”, naveo je Hall.

“Iako to ni na koji način nije iscrpan popis, ovo su vještine koje su neophodne ako želite postati uspješni. Možete biti sigurni da ja stalno radim na jačanju tih vještina i sa samim sobom, ali i sa svojom djecom”, zaključio je.